Νέες αεροεπιδρομές του ΝΑΤΟ στη Τρίπολη της Λιβύης
ενώ πλοίο με 600 πρόσφυγες βυθίστηκε ανοιχτά των ακτών της χώρας
Τουλάχιστον 5 δυνατές εκρήξεις από αεροεπιδρομές του ΝΑΤΟ σημειώθηκαν νωρίς σήμερα το πρωί στην Τρίπολη της Λιβύης. Των σημερινών βομβαρδισμών είχαν προηγηθεί μεμονωμένες αεροεπιδρομές της συμμαχίας τη Δευτέρα σε βάρος αποθηκών πυρομαχικών των κυβερνητικών δυνάμεων της Λιβύης κοντά στην πόλη Ζιντάν. Στο μεταξύ στη Μισράτα, οι αντάρτες δηλώνουν ότι απομάκρυναν κυβερνητικές δυνάμεις που είχαν τοποθετηθεί περιμετρικά της πόλης, ενώ πλοίο της Διεθνούς Επιτροπής του Ερυθρού Σταυρού έφτασε στη Μισράτα τη Δευτέρα, μεταφέροντας 8 χιλιάδες βαζάκια με παιδικές τροφές καθώς και ιατρικά εφόδια. Νωρίτερα τα ΗΕ είχαν δηλώσει ότι πλοίο με 600 πρόσφυγες από τη Λιβύη βυθίστηκε ανοιχτά των ακτών της χώρας. Ο Σαλάχ Κούρντι, νομικός σύμβουλος του Συμβουλίου Ανθρωπίνων Δικαιωμάτων των ΗΕ, δήλωσε στη ΦτΑ ότι το πλοίο κατευθυνόταν προς την Ιταλία από την Τρίπολη, όταν προσάραξε σε ύφαλο και βυθίστηκε. Σύμφωνα με τον κ. Κούρντι, η Ιταλική ακτοφυλακή διέσωσε πολλούς επιβάτες του πλοίου, αλλά δήλωσε ότι δεν υπάρχει ο ακριβής αριθμός των νεκρών. Επίσης ο κ. Κούρντι αναφέρθηκε σε προηγούμενο περιστατικό κατά το οποίο μικρότερο πλοιάριο από τη Λιβύη αντιμετώπισε προβλήματα αμέσως μετά τον απόπλου του με αποτέλεσμα να πλέει ακυβέρνητο επί 16 μέρες στη Μεσόγειο. Όταν τελικά έφτασε πίσω στα ακτές της Λιβύης, οι περισσότεροι απ’ τους 72 επιβάτες του είχαν πεθάνει ή πέθαιναν, από έλλειψη τροφής και νερού. Οι λίγοι επιζώντες δήλωσαν ότι πλοία του ΝΑΤΟ τους είδαν, αλλά δεν τους βοήθησαν. Το ΝΑΤΟ διαψεύδει τον ισχυρισμό τους, αλλά η Βρετανική εφημερίδα Guardian που διερεύνησε το περιστατικό γράφει ότι μονάδες του ΝΑΤΟ φαίνεται πως αγνόησαν τις εκκλήσεις των προσφύγων.